閻才元因程伯珍來寄近詩一軸不能盡和用師淮父韻奉簡
作者：晁公遡
朝代：宋

paragraphs: 我思買蜀山，附田小崢嶸。
家本冰氏子，室無孔方兄。
爲郡非其樂，强顔聊此行。
四夷幸兵休，萬邦喜時平。
所嗟啟利源，開國始於荆。
當年惟迂叟，乃如魯二生。
高卧不肯起，彼方事交征。
共兜自滔天，堯舜實聖明。
至今天下士，語及涕縱橫。
今王益神武，覽奏每歎驚。
皇皇元首詩，主歌臣則賡。
德音既屢下，美意誰能成。
追懷符益州，積惡高陵京。
老農扣頭泣，願聞徭役輕。
故人佐太府，因君煩寄聲。
艱難念吾土，慷慨見深情。
歃血誓仁義，由來蓋同盟。